Hans Andersen (V), 2025-05-07:
Tak for det.
Danmarksdemokraterne har fremsat det her beslutningsforslag, og tak til Danmarksdemokraterne for at rejse den her problemstilling også her i Folketingssalen.
Negativ social kontrol skal vi aldrig acceptere, og vi skal bekæmpe negativ social kontrol og æresrelateret vold på alle mulige måder.
Der jo været den her kommission, som den socialdemokratiske ordfører har henvist til, og som også ministeren har henvist til, og den har også stillet forslag, der handler om det her med, hvordan man kan sikre, at kvinder, som er i en meget, meget sårbar situation, og som har brug for hjælp, kan få den bedst mulige hjælp, også af det offentlige.
Når jeg læser kommissionens forslag her, skriver kommissionen, og jeg citerer: »Et flertal i kommissionen opfordrer derfor regeringen til at afsøge muligheden for, at personer i forbindelse med sager om æresrelateret vold og social kontrol i det offentlige ved lov får en rettighed til i særlige tilfælde at vælge en anden sagsbehandler, hvis de ikke er trygge ved den tildelte.
Det er vigtigt for flertallet i kommissionen at understrege, at forslaget om at afsøge muligheden herfor ikke skal opfattes som mistillid til sagsbehandlerne, men som en anerkendelse af, at tryghed er en subjektiv følelse«.
Jeg vil gerne sige, at jeg synes, at det her er en alvorlig problemstilling.
Her har Danmarksdemokraterne fremsat et beslutningsforslag, vi rækker hånden ud og siger: Skal vi ikke finde sammen her, finde en løsning på den her konkrete problemstilling, og skulle vi ikke finde ud af at lave en beretning, så vi faktisk arbejder sammen om det her?
Det arbejde håber jeg på Danmarksdemokraterne, når ordføreren lige får reflekteret lidt over det, måske også vil gå med i.
For jeg synes, at det er for vigtigt til, at det bliver sådan et slagsmål om, at hvis ikke vi stemmer for det her beslutningsforslag, vil regeringen og regeringspartierne ikke lige præcis det her.
Det er sådan set regeringen, der har nedsat kommissionen, og kommissionen er sådan set kommet med nogle anbefalinger, som jeg synes er nuancerede og reflekterede, over det her, og derfor synes jeg, at fremgangsmåden må være – det er bare en anbefaling – at hvis man vil have indflydelse i politik, må man tage den hånd, der bliver rakt frem.
Og jeg synes, det her forslag om at lave en beretning på baggrund af Danmarksdemokraternes beslutningsforslag faktisk er at søge den indflydelse, der er mulig, så vi faktisk også her, forhåbentlig, i fællesskab kommer til at hjælpe kvinder, som har brug for endnu mere tryghed, når de rækker ud til en offentlig myndighed, i forbindelse med at de har brug for hjælp for ikke at blive udsat for f.eks. æresrelateret vold.
Så jeg synes, at vi skal tage fat, sætte os ned og se, om ikke vi kan mødes og få formuleret en beretning, der sådan set forpligter regeringen til at arbejde målrettet for at hjælpe de her kvinder.
Jeg synes jo ikke, at vi kommer ret langt, hvis det her ender med, at vi så skal forholde os til det konkrete beslutningsforslag, som jo indeholder flere ting end lige det her, vi står og diskuterer mest – den socialdemokratiske ordfører refererede jo os til, at det indeholder flere ting – og så vil jeg forudse, at prognosen dårligere for, at Danmarksdemokraterne får indflydelse på det her, for så tænker jeg sådan set, at regeringen arbejder videre.
Men vi vil sådan set gerne have Danmarksdemokraterne med på det her arbejde, og jeg tror sådan set også, at Danmarksdemokraterne gerne vil have indflydelse på at hjælpe kvinder, der har brug for endnu mere støtte, så de kan gå op imod den vold, den undertrykkelse, de møder i hverdagen.
Så med de ord vil jeg bare anbefale, om ikke vi kunne mødes med en beretning.
Og det er altså set før.
Jeg synes bare, at Danmarksdemokraterne skal hilse det velkommen og klappe sig selv på skulderen over, at det faktisk er på baggrund af et beslutningsforslag fra Danmarksdemokraterne, at vi nu gå videre.